b'\n_START_ARTICLE_\nNormaalimets\xc3\xa4koulu\n_START_PARAGRAPH_\nNormaalimets\xc3\xa4koulu oli aiemmin Suomessa oppilaitos, joka antoi erityist\xc3\xa4 jatko-opetusta mets\xc3\xa4taloudessa._NEWLINE_Tuomarniemen mets\xc3\xa4koulu toimi 1930-luvulta alkaen normaalimets\xc3\xa4kouluna sen kuitenkaan menett\xc3\xa4m\xc3\xa4tt\xc3\xa4 mets\xc3\xa4koulun luonnettaan.\n_START_SECTION_\nToiminta\n_START_PARAGRAPH_\nNormaalimets\xc3\xa4koulussa valmistettiin mets\xc3\xa4nhoitotutkinnon suorittaneille henkil\xc3\xb6ille tilaisuus perehty\xc3\xa4 k\xc3\xa4yt\xc3\xa4nn\xc3\xb6llisiin opettaja- ja neuvontateht\xc3\xa4viin mets\xc3\xa4talouden alalla.\n_START_SECTION_\nOpiskelijavalinta\n_START_PARAGRAPH_\nHarjoittelijaksi pyrkiv\xc3\xa4n tuli saadakseen harjoittelupaikan normaalimets\xc3\xa4koulussa kirjallisesti ilmoittautua mets\xc3\xa4hallitukselle. Mets\xc3\xa4hallitus m\xc3\xa4\xc3\xa4r\xc3\xa4si kouluun enint\xc3\xa4\xc3\xa4n nelj\xc3\xa4 harjoittelijaa kerrallaan. Jos hakija oli suorittanut tutkinnon kasvatus- tai opetusopissa, se otettiin ansiona huomioon harjoittelijoita valittaessa.\n_START_SECTION_\nHarjoittelu\n_START_PARAGRAPH_\nHarjoittelu kesti vuoden, joka suoritettiin yleens\xc3\xa4 yht\xc3\xa4jaksoisesti. Mets\xc3\xa4hallitus saattoi kuitenkin p\xc3\xa4tevist\xc3\xa4 syist\xc3\xa4 sallia keskeytyksi\xc3\xa4, kuitenkin vain siten, ett\xc3\xa4 harjoittelu saatettiin loppuun viimeist\xc3\xa4\xc3\xa4n kahden vuoden kuluttua sen alkamisesta._NEWLINE_Harjoittelijan oli otettava osaa mets\xc3\xa4koulun (sek\xc3\xa4 koululla ehk\xc3\xa4 toimeenpantavien erikoisten kurssien) k\xc3\xa4yt\xc3\xa4nn\xc3\xb6llisten harjoitust\xc3\xb6iden ohjaukseen ainakin 120\xc2\xa0ty\xc3\xb6p\xc3\xa4iv\xc3\xa4n\xc3\xa4. Tietopuolista opetusta mets\xc3\xa4koulussa ja kursseilla oli harjoittelijan kuunneltava ainakin 60\xc2\xa0tuntia sek\xc3\xa4, perehty\xc3\xa4kseen opetusty\xc3\xb6h\xc3\xb6n, itse annettava opetusta v\xc3\xa4hint\xc3\xa4\xc3\xa4n 20 harjoitustuntia. T\xc3\xa4m\xc3\xa4n lis\xc3\xa4ksi harjoittelijan oli normaalimets\xc3\xa4koulun johtajan antaman opastuksen mukaan otettava osaa ja tutustuttava kaikkiin hoitoalueen talouteen kuuluviin ulko- ja sis\xc3\xa4t\xc3\xb6ihin._NEWLINE_Harjoittelukauden lopussa harjoittelijan tuli antaa opetusta nelj\xc3\xa4ll\xc3\xa4 n\xc3\xa4ytetunnilla, joiden j\xc3\xa4lkeen h\xc3\xa4nen opetustaitonsa arvosteltiin._NEWLINE_Harjoitteluaikanaan oli harjoittelija oikeutettu saamaan puolet ylim\xc3\xa4\xc3\xa4r\xc3\xa4iselle mets\xc3\xa4nhoitajalle vahvistetusta p\xc3\xa4iv\xc3\xa4rahasta.'